recursal/SuperWikiNEXT-32B huggingface dataset:
**פרנסיסקו "פראן" חוסה גרסיה טורס** (בספרדית: **Francisco "Fran" José García Torres**; נולד ב-14 באוגוסט 1999 בבולאניוס דה קלאטרבה שבספרד) הוא כדורגלן ספרדי המשחק בעמדת המגן השמאלי בקבוצת ריאל מדריד מהליגה הספרדית.

קריירת מועדונים
---------------

גרסיה גדל במחלקות הנוער של בולאניוס וריאל מדריד. בשנת 2018 החל לשחק בריאל מדריד קסטיליה, קבוצת המילואים של ריאל מדריד. ב-6 בדצמבר 2018 ערך את הופעתו היחידה במדי הקבוצה הראשונה של ריאל מדריד, בניצחון 6-1 על מלייה במסגרת גביע המלך הספרדי לעונת 2018/2019.

ב-1 בספטמבר 2020 הושאל גרסיה למשך עונה אחת לראיו ואיקאנו מהליגה הספרדית השנייה. הוא ערך 41 הופעות ליגה במהלך תקופת ההשאלה, בהן הבקיע שער אחד, וסייע לקבוצתו להעפיל ללה ליגה.

ב-13 ביולי 2021 חתם גרסיה על חוזה קבוע לארבע שנים בראיו ואיקאנו. ב-15 באוגוסט ערך את הופעת הבכורה שלו בליגה, בהפסד 3-0 לסביליה במסגרת המחזור הראשון לעונת 2021/2022. ב-18 בפברואר 2022 הבקיע את שער הבכורה שלו בליגה, בהפסד 2-1 לאלצ'ה במסגרת המחזור ה-25 בליגה.

בקיץ 2023 הפעילה ריאל מדריד את סעיף השחרור שלו בגובה חמישה מיליון יורו. גרסיה עבר רשמית לקבוצה ב-1 ביולי 2023.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Fran García nuevo jugador del Rayo Vallecano באתר הרשמי של ראיו ואיקאנו, 1 בספטמבר 2020 (בספרדית)
2. ↑  Fran García jugador del Rayo las próximas cuatro temporadas באתר הרשמי של ראיו ואיקאנו, 13 ביולי 2021 (בספרדית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פראן גרסיה"**.
**ויקטור בובאן** (בסרבית: **Виктор Бубањ**‏; 3 בדצמבר 1918 – 15 באוקטובר 1972) היה גנרל יוגוסלבי שכיהן כמפקד חיל האוויר בין השנים 1965-1970, וכראש המטה הכללי היוגוסלבי בין 1970-1972.

ביוגרפיה
--------

בובאן נולד ב-3 בדצמבר 1918 בכפר פוז'ין. לאחר סיום לימודיו התיכוניים הוא החל לעבוד כטכנאי בנייה. ב-1939 הוא הצטרף לממפלגה הקומוניסטית של יוגוסלביה. ב-1940 הוא התגייס לצבא היוגוסלבי המלכותי. באפריל 1941 הוא השתתף בקרבות כנגד פלישת מדינות הציר ליוגוסלביה. לאחר התפרקות הצבא היוגוסלבי, הוא הנהיג את המחתרת הקומוניסטית בקרואטיה. לאחר שהאיטלקים הצליחו ללכוד את מרבית חברי המחתרת, הוא הצטרף לפרטיזנים של טיטו. באוקטובר 1942 הוא מונה למפקד בריגדת החוף ההררית ה-6. במרץ 1943 הוא הועבר לפקד על הבריגדה ה-13. יחד עמה, הוא השתתף בקרבות רבים כנגד האיטלקים, האוסטאשה והצ'טניקים.

במרץ 1944, בפקודת המפקדה הפרטיזנית העליונה, הוא נשלח לברית המועצות שם עבר הכשרה כטייס צבאי. עם סיום המלחמה, הוא טס חזרה ליוגוסלביה והתגייס לחיל האוויר היוגוסלבי. הוא מונה למפקד בריגדת האוויר בזגרב. ב-1946 הוא מונה לראש מטה חיל האוויר. במאי 1954 הוא מונה למפקד קורפוס האוויר ה-3. ב-1962 הוא מונה לסגן מפקד חיל האוויר. ב-1965 הוא מונה למפקד חיל האוויר. ב-5 בינואר 1970 הוא מונה לראש המטה הכללי היוגוסלבי. הוא נפטר מהתקף לב ב-15 באוקטובר 1972.

קישורים חיצוניים
----------------

* כתבה על מותו בניו יורק טיימס
**ייז'י פבלנקה** (בצ'כית: **Jiří Pavlenka**, נולד ב-לוצ'ין שבצ'כוסלובקיה ב-14 באפריל 1992) הוא כדורגלן צ'כי המשחק בוורדר ברמן ובנבחרת צ'כיה בעמדת השוער.

קריירת מועדונים
---------------

פבלנקה שיחק לאורך שנים בנוער של באניק אוסטרבה, ובעונת 2012/13 ערך את הופעת הבכורה שלו בקבוצה הבוגרת. הייתה זו ההופעה היחידה של פבלנקה באותה עונה, אך בעונת 2013/14 הוא כבר הפך לשחקן הרכב וערך 20 הופעות ליגה במדי באניק אוסטרבה. בעונה זו סיים פבלנקה עם הקבוצה במקום העשירי בליגת העל הצ'כית. בעונת 2014/15 ערך פבלנקה 30 הופעות ליגה, ולמעשה שיחק את מלוא הדקות של קבוצתו, וסיים עם הקבוצה במקום ה-13 בליגה. את עונת 2015/16 פתח פבלנקה בבאניק אוסטרבה, אך במחצית העונה נמכר לסלביה פראג תמורת 380 אלף אירו. עד לתום עונת 2015/16 ערך פבלנקה שמונה הופעות ליגה במדי סלביה פראג, וסיים עימה במקום החמישי בליגה. בעונת 2016/17 רשם פבלנקה עונת שיא בסלביה פראג, בסיומה זכה באליפות הליגה הצ'כית, כשהוא סופג 22 שערי ליגה בלבד ב-30 הופעות. באותה עונה השתתף פבלנקה עם סלביה פראג במוקדמות הליגה האירופית, שם הודחה קבוצתו לאחר שני סיבובי מוקדמות, על ידי ריו אבה.

לאור יכולתו הטובה של פבלנקה, הוא חתם בקיץ 2017 בורדר ברמן מהבונדסליגה על חוזה לשלוש שנים, כאשר ורדר ברמן העבירה תמורתו לסלביה פראג שלושה מיליון אירו. בעונת הבכורה שלו במועדון, 2017/18, פבלנקה סיים עם הקבוצה במקום ה-11 כשהוא מציג יכולת טובה מאוד. בעונת 2018/19 עצר פבלנקה שלושה פנדלים בדו-קרב הפנדלים מול בורוסיה דורטמונד במסגרת שמינית גמר הגביע הגרמני, שהסתיים בתיקו 3-3 לאחר 120 דקות, ובכך סייע לקבוצתו להעפיל לרבע הגמר.

קריירה בינלאומית
----------------

פבלנקה ערך חמש הופעות במדי נבחרת צ'כיה בכדורגל עד גיל 21. במרץ 2015 נקרא פבלנקה לראשונה לסגל נבחרת צ'כיה הבוגרת, וישב על הספסל במשחק ידידות מול סלובקיה. בנובמבר 2016 ערך פבלנקה את הבכורה שלו בהרכב נבחרת צ'כיה, במשחק ידידות מול דנמרק.

קישורים חיצוניים
----------------

ויקישיתוף מדיה וקבצים בנושא **ייז'י פבלנקה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת צ'כיה – יורו 2020** |
| --- |
| 1 ואצליק • 
2 קדראבק • 
3 צ'לוסטקה • 
4 בראבץ • 
5 צופאל • 
6 קאלאס • 
7 ברק • 
8 דרידה • 
9 הולש • 
10 שיק • 
11 קרמנצ'יק • 
12 מסופוסט •
13 שבצ'יק • 
14 ינקטו •
15 סוצ'ק •
16 מנדוס •
17 זימה •
18 בוריל •
19 הלוז'ק •
20 וידרה •
21 קראל •
22 מאתיו •
23 פבלנקה •
24 פקהארט •
25 פשק •
26 סאדילק •
מאמן: שילהאבי | צ'כיהצ'כיה |
איור של תנוחת הלוטוס
איור של תנוחת הלוטוס בקאמה סוטרה
**תנוחת לוטוס** (באנגלית: **lotus position** או **lotus flower**) היא תנוחה מינית במהלכה הגבר חודר אל האישה תוך שהוא יושב בתנוחת הלוטוס הקלאסית.

היסטוריה ואטימלוגיה
-------------------

### ביפן

התנוחה נכללת בין 48 התנוחות היפניות המסורתיות (צר') ומכונה בשם **居茶臼** ו-**帆掛** (בתעתיק לעברית: **איצ'אוסו** ו**הוקאקה**). כאשר האישה כורכת את זרועותיה סביב צווארו של הגבר נקראת התנוחה **忍び居茶臼** או **唐草居茶臼**. כשהגבר יושב על כיסא או מיטה היא מכונה גם **地藏抱き**.

### בבודהיזם הטיבטי

תנוחת הלוטוס קיימת גם במין הטנטרי (אנ') וידועה בשם **יאב-יאם** (בעברית: אבא-אמא) (אנ') אשר לקוחה מהבודהיזם הטיבטי ומייצגת את האיחוד הקדמוני של החוכמה (מיוצג על ידי הזכר; אופיה (אנ')) וחמלה (מיוצג על ידי הנקבה; פראג'ניה (אנ')). השימוש באיחוד המיני כסמל לאיחוד מיסטי התפתח מהמחשבה הטנטרית ההודית, אך הרעיון מעולם לא התקבל במלואו על ידי הבודהיסטים של סין ויפן. בטיבט, תמונות היאב-יאם אינן מיועדות לשימוש כללי אלא מיועדות לצפייה רק על ידי מי שקיבל הדרכה נכונה בנוגע למשמעותן האזוטרית.

### בסין

התנוחה מתוארת גם בכתבים סיניים עתיקים: 

> 
> הגבר יושב על המשטח, והאישה אוחזת בצווארו של הגבר ויושבת עליו.
> 
> 
> 
> 
> המקור בסינית
> 「男正箕座，女抱男頸跨坐其股
> — 
>

התנוחה
------

תנוחת הלוטוס מתבצעת כאשר הגבר יושב על משטח כלשהו ומשכל את רגליו בדומה לתנוחת הלוטוס הקלאסית, בעוד האישה יושבת על ירכי הגבר כשפניה מופנות אליו ואיבר מינה ממוקם מול איבר המין הזכרי במהלך החדירה דומה לתנוחת הבוקרת (אנ').

יתרונות
-------

תנוחת הלוטוס נחשבת כמועילה בהגעה לאורגזמה נשית, זאת עקב הגירוי המתמיד של הדגדגן במהלך התנוחה.

ראו גם
------

* דוגי סטייל

הערות שוליים
------------

1. ↑  紗江, セックスの体位48手【1】十一.忍び居茶臼(しのびいちゃうす) | 【きもイク】気持ちよくイクカラダ, ‏2016-01-10 (ביפנית)
2. ↑  紗江, セックスの体位48手【1】十一.忍び居茶臼(しのびいちゃうす) | 【きもイク】気持ちよくイクカラダ, ‏2016-01-10 (ביפנית)
3. ↑  愛の四十八手　拾壱 、忍び居茶臼（七損） - 愛のいとなみ, ki84hy.blog.2nt.com
4. ↑  紗江, セックスの体位48手【1】十.唐草居茶臼 | 【きもイク】気持ちよくイクカラダ, ‏2016-01-04 (ביפנית)
5. ↑  紗江, セックスの体位48手【1】裏五.地藏抱き(居茶白） | 【きもイク】気持ちよくイクカラダ, ‏2016-10-08 (ביפנית)
6. ↑  抱き地蔵（だきじぞう）の意味、やり方とは？イラスト・画像で解説！ - 夜の保健室, 夜の保健室, ‏28 בדצמבר 2022
7. ↑  Naydeline Mejia, Everything You Need to Know if You’re Curious About Tantric Sex, Cosmopolitan
8. ↑  The Editors of Encyclopaedia Britannica, Yab-yum | Tantric Ritual, Hinduism & Buddhism, Encyclopedia Britannica, ‏20 ביולי 1998
9. ↑  解密古代房中术：出自马王堆墓 技巧不下二十种\_文化\_金羊网, web.archive.org, ‏2015-07-10
10. ↑  房中术22, woosee.com
11. ↑  Taylor Andrews, Jill Hamilton, The Lotus Sex Position Will Help You and Your Partner Connect Like Never Before, Cosmopolitan
12. ↑  Becky Pemberton, Isobel Pankhurst, What is the lotus sex position?... The Sun, ‏24 ביולי 2023
**פין למברכטס** (בנורווגית: **Finn Lambrechts**‏; 19 ביוני 1900 – 8 בדצמבר 1956) היה גנרל-לויטננט בחיל האוויר המלכותי הנורווגי אשר לחם במלחמת העולם השנייה, לאחר המלחמה שימש כראש ההגנה (מקביל לרמטכ"ל) של נורווגיה.

ביוגרפיה
--------

למברכטס נולד בקריסטיאניה ב-19 ביוני 1900. הוא עבר הכשרה כקצין צי, והתגייס לצי הנורווגי ב-1921. ב-1924 החל ללמוד טיסה בבית הספר לתעופה של הצי. הוא סיים את לימודיו וקיבל רישיון טיס ב-1925. ב-1928 השתתף בחיפושים אחר חוקר הקוטב הנעדר רואלד אמונדסן. לאחר מכן מונה למפקד בסיס האוויר של הצי בקריסטיאנסנד עד 1931. ב-1933 הוא פרש מהצבא והפך לטייס בחברת התעופה נורווגיאן אייר ליינס.

לאחר שנורווגיה נכבשה בידי הגרמנים באפריל 1940, למברכטס המריא במטוס פרטי לשוודיה ומשם לבריטניה. הוא התגייס לחיל האוויר המלכותי והוצב בטייסת 333 שהורכבה מנורווגים בלבד. הוא השתתף במשימות אוויריות שונות שכללו בין היתר סיורים בשמי נורווגיה, והצנחת סוכנים בריטים ונורווגים בארץ. בפברואר 1945 הוא מונה לנספח הצבאי בבריטניה.

עם סיום המלחמה חזר למברכטס לנורווגיה, וב-1946 הועלה לדרגת אוברסט ומונה למפקד בסיס חיל האוויר בווסטלאנדט. ב-1 בדצמבר 1951 הוא הועלה לדרגת גנרל-לויטננט ומונה למפקד חיל האוויר הנורווגי. ב-1 בנובמבר 1955 הוא מונה לראש ההגנה (מקביל לרמטכ"ל).

ב-8 בדצמבר 1956, במהלך ועידת נאט"ו בפריז, לקה למברכטס לפתע בהתקף לב ומת במקום.

קישורים חיצוניים
----------------

ויקישיתוף מדיה וקבצים בנושא **פין למברכטס** בוויקישיתוף
* פין למברכטס באתר Store norske leksikon
**מתא"ם** הוא מבחן מיון לתארים מתקדמים בפסיכולוגיה, שנערך על ידי המרכז הארצי לבחינות ולהערכה בישראל. בחינת המתא"ם הוחלה לראשונה בשנת 2000.

מבנה המבחן
----------

המבחן מורכב משני פרקים: פרק העוסק בשיטות מחקר בפסיכולוגיה, ומשקלו 40% מהציון ופרק העוסק בהבנה ובניתוח של מאמרים מתחומי הפסיכולוגיה השונים, שפורסמו בכתבי עת מדעיים. משך המבחן הוא כ-5 שעות. 
בדומה לציוני הבחינה הפסיכומטרית, גם במבחן המתא"ם הציונים הם יחסיים, כלומר משקפים את הישגי הנבחן ביחס לשאר הנבחנים. הציונים המדווחים הם ציוני תקן כשהממוצע הוא 100 וסטיית התקן היא 20. הציונים נעים בין 50 לבין 150. מבחן המתא"ם נערך פעם אחת בשנה, בחודש אוקטובר, לפני תחילת שנת הלימודים האקדמית.

משמעות המבחן
------------

הגשת הציון במבחן המתא"ם הוא חלק מתהליך המיון שעוברים המועמדים ללימודים בכל המגמות הטיפוליות בארץ. ברוב האוניברסיטאות, משמש הציון גם למיון לקראת הקבלה ללימודים במגמות החברתיות והמחקריות. על אף שהמשקל היחסי שניתן לציון המתא"ם במיון המועמדים (לעומת שאר הנתונים) משתנה בין המוסדות השונים, ברוב האוניברסיטאות ציון המתא"ם הוא המדד המשמעותי ביותר במיון המתמודדים. הציון בבחינת מתא"ם תקף לצורך הרשמה לחמש שנות הלימודים הבאות לאחר הבחינה. לדוגמה, תוצאות מתא"ם במועד 2021 תקפות לנרשמים לתשפ"ג (2023-2022), תשפ"ד (2024-2023), תשפ"ה (2025-2024), תשפ"ו (2026-2025) ותשפ"ז (2027-2026). 

המתא"ם בוחן יכולות מחקריות וסטטיטיות.

קישורים חיצוניים
----------------

* בחינת קבלה ללימודי תואר מתקדם - פסיכולוגיה - מתא"ם, באתר המרכז הארצי לבחינות והערכה
* דפנה ליאל, ‏הדרך הארוכה למקצוע הפסיכולוגיה, באתר ‏מאקו‏, 9 באפריל 2012
**הורמונים טרופיים** (באנגלית: **Trophic hormones**) הם הורמונים המופרשים מהאונה הקדמית של יותרת המוח. הורמונים אלו משפיעים על גדילה, תפקוד או תזונה של תאים אנדוקריניים אחרים. הורמונים טרופיים יכולים להימצא במערכות הגוף כולל המערכת האנדוקרינית, מערכת העיכול, השתן והעצבים. המונח *trophic* הוא מיוונית עתיקה – τροφικός, *trophikós* – ופירושו "נוגע למזון או הזנה", וכאן פירושו "צמיחה", ההפך של ניוון (אטרופיה)*.* אין לבלבל את זה עם הורמון טרופּי (Tropic hormone)*,* מונח שנשמע דומה; המילים והמושגים אינם קשורים.

דוגמה לכך היא תירוטרופין, הורמון המגרה את בלוטת התריס; עודף תירוטרופין יכול ליצור זפקת.

הורמונים טרופיים מבלוטת יותרת המוח (ההיפופיזה) הקדמית כוללים:

* הורמון מגרה בלוטת התריס (TSH או תירוטרופין) - מגרה את בלוטת התריס וגורם להגדלת גודלם של התאים ומספרם.
* הורמון אדרנוקורטיקוטרופי (ACTH או קורטיקוטרופין) - מגרה את קליפת יותרת הכליה וגורם להגדלת גודלם של התאים ומספרם.
* הורמון מחלמן (Luteinizing hormone – LH) / הורמון מגרה זקיקים (FSH) - מווסת את תפקוד הרבייה אצל זכרים ונקבות כאחד.
* גסטרין - ממריץ את צמיחת הרירית בקיבה לאחר צריכת מזון בבעלי חוליות.

מערכת העיכול
------------

למערכת העיכול יש מספר גורמים טרופיים המווסתים את הצמיחה. המעי מכיל פפטידים הממריצים את צמיחת הרירית של תאי הקיבה, המעי הגס ותאי מעי קטנים. ההורמונים המופרשים שולטים בתפקודים אחרים של מערכת העיכול כמו ויסות הפרשה, תנועתיות, עיכול וספיגה.

ראו גם
------

* המערכת האנדוקרינית
* הורמון טרופי
* הורמון לא טרופי
שגיאות פרמטריות בתבנית:מחשב   
שימוש בפרמטרים מיושנים [ גודל ] 

**סמסונג גלקסי A52** (באנגלית: **Samsung Galaxy A52**) הוא טלפון חכם מבוסס אנדרואיד, המיוצר על ידי סמסונג אלקטרוניקה, כחלק מסדרת A של סמסונג גלקסי. המכשיר הוכרז ב-17 במרץ 2021 באירוע "Awesome Unpacked" של סמסונג. הוא יורשו של סמסונג גלקסי A51, ובנוסף לכך מגיע גם עם 5G בגרסת ה-A52s.

מפרט
----

### חומרה

המכשיר מצויד במסך בגודל 6.5 אינץ' ברזולוציה 1080x2400 פיקסלים. המסך מסוג סופר AMOLED עם יחס גובה-רוחב של 20:9.

לטלפון זה ישנו מעבד בעל ליבה אוקטאנית ו-Adreno 619 GPU. הזיכרון הוא בנפח הוא 4, 6 או 8 ג'יגה בייט. המכשיר מופעל על ידי סוללה בקיבולת 4500 מיליאמפר-שעה עם תמיכה בטעינה מהירה בת 25 וואט.

#### מצלמה

המכשיר מצויד במערך בעל ארבע מצלמות, הכולל: מצלמה ראשית ברזולוציית 64 מגה-פיקסל עם ייצוב תמונה אופטי; מצלמת זווית רחבה ברזולוציית 12 מגה פיקסל; מצלמת עומק ברזולוציה 5 מגה פיקסל וחיישן עומק ברזולוציה בת 5 מגה פיקסל. כמו כן, למכשיר ישנה מצלמה קדמית ברזולוציית 32 מגה פיקסל.

### תוכנה

המכשיר הושק עם מערכת ההפעלה אנדרואיד 11 בממשק המותאם של סמסונג - One UI.

באוגוסט 2021 השיקה סמסונג את "עדכון אבטחה 3.1.1" של One UI.

קישורים חיצוניים
----------------

ויקישיתוף מדיה וקבצים בנושא **סמסונג גלקסי A52** בוויקישיתוף
* אתר האינטרנט הרשמי של סמסונג גלקסי A52

הערות שוליים
------------

1. ↑  מפרט טכני טלפון סלולרי Samsung Galaxy A52 SM-A525F/DS 128GB 6GB RAM סמסונג - זאפ, באתר Zap
2. ↑  Deirdre O'Donnell, Samsung makes its "Awesome" new Galaxy A52 and A72 smartphones official, Notebookcheck (באנגלית)
3. ↑  Samsung announces Galaxy A52, Galaxy A52 5G and Galaxy A72, GSMArena.com
**מגדלור דונה מריה פיה** (נקרא גם מגדלור **דה פונטה טמרוסה** או **מגדלור דה פראיה**) הוא מגדלור הממוקם בדרום האי סנטיאגו שבכף ורדה. המגדלור ממוקם בכניסה לנמל פראיה, 2 ק"מ מדרום למרכז העיר פראיה.

היסטוריה
--------

המגדלור נבנה בשנת 1881. במשך שנים רבות נזקק המגדלור לשיפוץ, ובשנת 2018, המגדל שופץ מבפנים ומבחוץ. לאחר השיפוץ תוכנן לבנות בתוכו מוזיאון קטן ובית קפה, אך נכון לעכשיו הוא סגור למבקרים. גובה המגדל המתומן הוא 21 מטרים ומישור המוקד שלו בגובה 25 מטרים מעל פני הים. כיום המגדלור משמש לצורכי ניווט.

המגדלור נקרא על שם מריה פיה מסבויה, שהייתה באותה תקופה מלכת פורטוגל.

גלריה
-----

* המגדלורהמגדלור
* דלת הכניסה של המגדלורדלת הכניסה של המגדלור
* המגדלור במבט מהעירהמגדלור במבט מהעיר
* מבט על המגדלור מצפון - מערב

קישורים חיצוניים
----------------

ויקישיתוף מדיה וקבצים בנושא **מגדלור דונה מריה פיה** בוויקישיתוף
* מגדלורים בכף ורדה, באתר ibiblio.org (באנגלית).
* מגדלור דונה מריה פיה, באתר marinetraffic.com.

הערות שוליים
------------

1. ↑  מגדלורים בכף ורדה, באתר ibiblio.org (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מגדלור דונה מריה פיה"**.
**אבי (אברהם) בלקין** (נולד ב- 30 ביולי 1980) הוא תסריטאי ישראלי.

ביוגרפיה
--------

בלקין נולד וגדל ברמת גן. בין השנים 1999 - 2005 שירת בצבא בחיל קשר ובזמן שירותו הצבאי החל לכתוב מערכונים וטקסים צבאיים.

לאחר שירותו הצבאי החל ללמוד תסריטאות בקמרה אובסקורה ובבית הספר לתסריטאות של עידית שחורי.

בלקין יצר וכתב את קומדיית המצבים "לה פמיליה" שמשודרת בערוץ 10, הקלמרים שמשודרת ב-HOT VOD Young, ואת "המלון של פיני" שמשודרת בערוץ הילדים. קומדיית המצבים "לה פמילייה" נמכרה ל-7 מדינות ובינן, הודו, איטליה, קנדה וצרפת.

בין השנים 2005 - 2007 כתב בלקין למופע של שלישיית פרוזאק ולתוכניות "פקקים" שהגיש שמואל וילוז'ני בערוץ הספורט, "ערב טוב ישראל" עם יהורם גאון בערוץ 2, כתב לעונה הששית "יצפאן" ב-HOT3 ולעונה הראשונה והשנייה בתוכנית "פפרצי" ששודרה ב-YES.

בשנת 2007 כתב את ההצגה "שלושה בחצי דירה" בהשתתפות רון שחר וסמי הורי. כמו כן כתב לתוכניות "שלום אנד גוד איבנינג" עם אלי יצפאן, היה הכותב הראשי בתוכנית שהגיש שלום אסייג "צחוק מעבודה", כותב המבזקים לתוכנית "רעש" בערוץ 24, הכותב הראשי בעונות 1 ו-2 לתוכנית "קרב סכינים" ששודרה בערוץ 10, כתב לתוכנית הבידור מועדון לילה, לתוכנית "כישרון או כישלון" ולתוכנית פפרצ'י ששודרה בטלוויזיה בכבלים YES.

בשנת 2009 היה בלקין הכותב הראשי לתוכניות "ביקיני בוטם שואו", "אליפות המסעדות של ישראל", ולספיישל וריאטי.

בין השנים 2011 - 2015 כתב בלקין למופע הסטנד-אפ של ליטל שוורץ, כתב לתוכניות הבידור "הם גדולים" ו"מי יפיל את המאסטר" בהנחיית אלי יצפאן, "דוקטור ליבי", "סופשלי" בהשתתפות שחר חסון ששודר בערוץ הילדים.

כיום משמש ככותב בתוכניות "עד כאן!" ו"זהו זה!" של תאגיד השידור הישראלי

אבי בלקין נשוי לדקלה ולהם שלושה ילדים.

קישורים חיצוניים
----------------

* אבי בלקין, במיזם "אישים" לתיעוד היצירה הישראלית
* אבי בלקין, במסד הנתונים הקולנועיים IMDb (באנגלית)
* אבי בלקין, באתר "אידיבי", מאגר הידע העברי לקולנוע ישראלי ועולמי

הערות שוליים
------------

1. ↑  יונתן כיתאין, ‏הסדרה הקומית "לה פמיליה" נמכרה לשידור גם בהודו, באתר גלובס, 17 באפריל 2018
**פארס פלאח** (בערבית: **فارس فلاح**; נולד ב-12 במאי 1932) הוא השופט הדרוזי הראשון, כיהן כסגן נשיא בית משפט השלום בעכו.

בשדה המשפט
----------

פארס נולד בכפר סמיע בשנת 1932. בשנים 1953–1956 עבד כמורה בבית הספר עוספיה בכרמל. בשנת 1961 סיים את לימודי המשפטים בשלוחת האוניברסיטה העברית בחיפה. בשנת 1963 הוסמך כעורך דין. בשנים 1964–1969 שימש מנהל בתי הדין הדרוזיים. באוקטובר 1969 מונה לשופט בבית משפט השלום בעכו, כשהוא הדרוזי הראשון המתמנה למשרה מעין זו. ב-16 באוקטובר 1994 מונה לסגן נשיא בית משפט השלום. ב-12 ביוני 2002, בהגיעו לגיל 70, פרש לגמלאות.

### מפסקיו

פרק זה לוקה בחסר. אנא תרמו לוויקיפדיה והשלימו אותו.

פעילות ציבורית
--------------

פארס מילא תפקידים שונים בחיים החברתיים בישראל. בין השאר כיהן כיו"ר **בית קדם** המרכז הערבי-יהודי בעכו וראש **האגודה למען האסיר**. כיהן כיו"ר ועדת הפרס לספרות ערבית וממלא מקום יו"ר הנהלת יד לבנים הדרוזים. פארס הוא זוכה פרס "הלורד זיו" לפעלו לדו קיום יהודי-ערבי משנת 1993.

משפחתו
------

פלאח הוא אביו של השופט זאיד פלאח, השופט הצבאי הראשון מהעדה הדרוזית, שמונה בהמשך כאביו לכהן כשופט בית משפט השלום.

קישורים חיצוניים
----------------

* פלאח פארס חמוד באתר יד לבנים הדרוזים.

פארס פלאח, באתר הרשות השופטת

הערות שוליים
------------

1. ↑  טכס חלוקת תעודות באוניברסיטת תל אביב, חרות, 25 באפריל 1961
2. ↑  התמנה שופט שלום דרוזי בעכו, דבר, 13 באוקטובר 1969  
יואל דר, שופט שלום דרוזי ראשון, דבר, 21 באוקטובר 1969
3. ↑  יפה ברנס, שופט בן שופט, באתר ynet, 17 ביוני 2002

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304509405171
* ISNI: 0000 0000 6825 6628
* VIAF: 98380650
* WorldCat: viaf-98380650

 |
**בית המשפט הגבוה של מחוז קולומביה** (באנגלית: **Superior Court of the District of Columbia**) הוא בית המשפט של הערכאה הראשונה של מחוז קולומביה - המחוז הפדרלי הכולל את העיר וושינגטון די. סי. בירת ארצות הברית. הוא ממלא עבור למעלה מ-700 אלף תושבי המחוז את התפקיד שממלאים בתי המשפט המדינתיים של ערכאה ראשונה עבור תושבי מדינות ארצות הברית. בית המשפט היחיד של ערכאה ראשונה במחוז בנוסף אליו הוא בית המשפט הפדרלי המחוזי.

בית המשפט
---------

הקונגרס של ארצות הברית הוא המוסד המוסמך על פי חוקת ארצות הברית לקבוע את סדרי הממשל במחוז קולומביה ולהקים את המוסדות הציבוריים בו, לרבות בתי משפט. סמכות השיפוט של בית המשפט הגבוה חלה על עניינים אזרחיים ופליליים הנובעים מהחוק והמשפט החלים במחוז זה. תוכנם של אלו נקבע על ידי הקונגרס ועל ידי מוסדות השלטון המקומי של המחוז, ככל שהוסמכו לכך על ידי הקונגרס.

הקונגרס הקים לראשונה מוסד שיפוטי למחוז קולומביה בשנת 1801. המוסדות השיפוטיים של המחוז עברו גלגולים רבים במהלך השנים ובית המשפט הגבוה לבש את צורתו הנוכחית בשנת 1970.

בבית המשפט פועלות מחלקות ייעודיות רבות לדיון בהליכים המובאים לפניו על פי שטחי המשפט השונים. אלו הן מחלקה אזרחית, פלילית, משפחה, אלימות במשפחה, מיסים, ירושה, יישוב סכסוכים.

### ערעורים

כל הערעורים על פסקי הדין וההחלטות של בית המשפט הגבוה נשמעים בפני בית המשפט לערעורים של מחוז קולומביה. יוצא הדופן היחיד לכך הוא החלטות של שופטי השלום המכהנים בבית המשפט הגבוה (ראו להלן), אשר ערעור עליהם מובא תחילה בפני שופט של בית המשפט הגבוה.

### השופטים

בבית המשפט הגבוה מכהנים (נכון ל-2019) 62 שופטים. בבית המשפט מכהנים גם 24 שופטי שלום (Magistrate) וכן שופטים של בית המשפט הגבוה, שפרשו מכהונתם ואושרו לכהן בו כשופטים ותיקים (Senior).

מינוי השופטים נעשה על ידי נשיא ארצות הברית באישור הסנאט. מינוי שופט על ידי הנשיא נעשה מבין שלושה מועמדים, הנבחרים על ידי הנציבות למינוי שופטים של מחוז קולומביה (אנ'). השופטים מתמנים לכהונה בת 15 שנים, אשר ניתנת לחידוש.

נשיאת בית המשפט הגבוה משנת 2020 היא השופטת אניטה ג'וסי-הרינג (אנ').

קישורים חיצוניים
----------------

* אתר האינטרנט הרשמי של בתי המשפט של מחוז קולומביה
* בית המשפט הגבוה של מחוז קולומביה, ברשת החברתית אקס (טוויטר)

הערות שוליים
------------

1. ↑  דברי החקיקה החלים במחוז מקובצים בקודקס החקיקה של המחוז (אנ').
2. ↑  אין לטעות בין בית המשפט לערעורים של מחוז קולומביה לבין בית המשפט הפדרלי לערעורים במחוז קולומביה.
3. ↑  נכון ל-2019, מרבית השופטים המכהנים בבית המשפט (לא כולל שופטים ותיקים) מונו על ידי הנשיא קלינטון ויורשיו, אך שניים מהם מונו על ידי הנשיא בוש האב.
**כפיל** הוא אדם אשר מופיע במקום אדם אחר עמו הוא חולק דמיון חזותי למטרות שונות. להבדיל מחקיין, אשר לרוב מופיע בפני קהל המודע לחיקוי, מטרתו של כפיל היא להופיע ללא ידיעת הצופים בו כי לא מדובר באדם המקורי. בכפיל משתמשים למטרות ביטחונו של האדם אותו הוא משמש, הטעיה או, בקולנוע ובטלוויזיה, למלא מקומו של שחקן בסצינות מסוימות. זה בעיה שהם כפילות קרן פלס ודיאנה פוליאקוב זה בעיה רצינית

שימוש בכפילים מסיבות ביטחוניות, כגון חשש לחיי אדם כלשהו, מצריך לעיתים שכירת שחקן אשר יכול לגלם את דמותו ומנהגיו של מושא החיקוי באופן מוצלח. כפילים אלו לעיתים משתמשים בניתוחים פלסטים כדי לשוות מראה זהה למושא החיקוי.

באמנויות הבמה
-------------

ישנן סצנות בהן משתמשים בכפיל. סצינות אלה יכולות להיות כאלו הדורשות יכולות מסוימות אשר חסרות לשחקן המקורי, כגון נגינה, ריקוד, הטסת מטוס או פעלולים מסובכים ומסוכנים, או שדורשות דבר מה מהשחקן אותו אינו מוכן לבצע, כגון הופעה בעירום (במקרה זה, נקרא הכפיל לעיתים **כפיל גוף**). לדוגמה, בסרט פורסט גאמפ, בו הגיבור מגולם בידי טום הנקס, קטעי הריצה מבוצעים בידי כפיל - בידי אחיו הצעיר של טום, ג'ים הנקס.

במקרים מסוימים משתמשים בכפילים גם כדי לפנות זמן לאדם אותו הם מדמים להיות. כך, למשל, יכול להתפנות שחקן לצילום סצינות הדורשות אותו בעוד שצילומים בהם ניתן להסתפק בכפיל מתבצעים במקביל. שימוש נוסף בכפיל, שנובע מסיבות טכניות, נעשה בחלק מהסצנות בהן הדמות המגולמת בידי השחקן ניצבת מול מראה. אחת הדרכים למנוע מהמצלמה להשתקף במראה, לצד דמות השחקן היא שימוש בחלון במקום במראה, כשמצדו השני של החלון נמצא כפיל של השחקן.

בקולנוע ובטלוויזיה משתמשים לעיתים בכפילים לצורך ביצוע חזרה לסצינות בפני הבמאי, הצלם או אנשי התאורה וההקלטה כדי שאלו יוכלו להעריך את אופן ביצוע הסצנה בטרם הצילום בפועל. במקרים שכאלו הכפילים יבצעו את הסצנה כולה, לרבות הדיאלוג והפעולות אותם נדרשות דמויותיהם לבצע.

בחלק מהמקרים פני הכפיל לא צריכים להיות דומים לפני השחקן אותו הוא מחליף. במקרים אלו די בדמיון גופני כללי. ואכן, בהרבה פעלולים מסוכנים, הנצפים בקולנוע, אין התמקדות בפני הכפיל, או שהוא בכלל מצולם עם גבו למצלמה. פני השחקן נראים רגע לפני ורגע אחרי הפעלול. אך בעת הפעלול עצמו, שאותו מבצע כפיל, לא נראים פני השחקן וגם לא פני הכפיל. אולם במקרים אחרים, הדמיון בין הכפיל לשחקן אותו הוא מחליף צריך להיות רב. במקרים אלו משתמשים, לעיתים בקרוב משפחה של השחקן, או אפילו באחיו התאום.

ראו גם
------

* פעלולן
* תאוריית הקשר על מותו של פול מקרטני, על פיה פול מקרטני מת והוחלף בכפיל בלא ידיעת הציבור
* שבוע הדופלגנגר

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **כפיל** |
בתחום תקשורת ההמונים, המונח **אינפוטיינמנט** מתייחס באופן ביקורתי לתופעה של הטיית התוכן במהדורות החדשות לכיוון בידורי.

אמצעי תקשורת ההמונים, מטבעם, לא יכולים לספק תמונה שלמה ומורכבת של המציאות לכל פרטיה ופניה. גם כאשר עיתונאים ועורכי חדשות שואפים לאובייקטיביות מרבית, בחירת חלקי המציאות שיוצגו בתקשורת ואופן הצגתם משקפים סדר יום ותפיסה חברתית-פוליטית מסוימת. כך, במשטרים או בתקופות שבהם התקשורת נשלטה על ידי הממשלה, תמונת המציאות שהוצגה בחדשות לעיתים קרובות הייתה מוטה או אף מגויסת לטובת סדר היום והאינטרס של הממשלה.

גם תקשורת ההמונים הפרטית-מסחרית, מנגד, אינה חופשייה מהטיות, שהעיקרית שבהן היא ההטיה להעדפת תוכן שיבדר וישעשע את צרכני התקשורת. בערוצי תקשורת שקיומם תלוי בהכנסות מפרסום, קיים לחץ על מערכות החדשות לספק מידע שצפוי להגביר את אחוזי הצפייה ומכאן את החשיפה לפרסומות. על מנת להשיג נתוני מדרוג ("רייטינג") גבוהים יותר, אמצעי תקשורת רבים בוחרים להציג במהדורות החדשות את ה"מעניין" על פני ה"חשוב", את מה שיתפוס את הרגשות ותשומת הלב של מירב הקוראים או הצופים על פני מה שיסייע להם להכיר ולהבין את המציאות בה הם חיים, על מורכבותה. דוגמה לכך בעיתונות הכתובה היא הצהובונים, המאופיינים בכותרות ענק ובתמונות רבות, המגרות ומעצימות יצרים של מציצנות, רכילות זולה ופחדים קולקטיביים.
אלו חדשות שמטרתן האמיתית היא לבדר.

במקביל לאופי הבידורי שמקבלות תוכניות החדשות, תוכניות בידור וסאטירה מרכזיות מקבלות צביון "חדשותי" (כדוגמת "החרצופים" ו"ארץ נהדרת"). הדברים מגיעים לידי כך, שהחשיפה התקשורתית לה זוכות הדמויות הסאטיריות של פוליטיקאים ואישי ציבור היא לעיתים גדולה יותר מהחשיפה לה זוכות דמויותיהם האמיתיות.

המונח הלועזי "אינפוטיינמנט" הוא הלחם של המילים Informaition (מידע) ו-Entertainment (בידור).

קישורים חיצוניים
----------------

ויקישיתוף מדיה וקבצים בנושא **אינפוטיינמנט** בוויקישיתוף
* משה רונן, אתיקה עיתונאית, העיתונות כאמצעי בידור
* אבשלום בן צבי, עמדת תצפית, כלב השמירה של ההון – כשלים מובנים בתקשורת מסחרית בבעלות פרטית
* הילה בניוביץ' הופמן, ואן דר גראף אחותך, הזכות להישרף, לדמם ולמות -על האופן שבו ז'אנר ה"ריאליטי" בתקשורת מסתיר את ה\*מציאות\* הפוליטית הקשה.
* שלומית ליר 'היי יפה ורק אז תדברי' על התופעה בהקשרן של בחירות 2019 א'
* אינפוטיינמנט, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4658795-0
* LCCN: sh2018002488
* NKC: ph885479

 |
*Gavia stellata*
**צוללן אדום־גרון** (שם מדעי: *Gavia stellata*) הוא מין של עוף ימי ממשפחת הצוללניים והוא גם הקטן שבמיני הצוללנים.

מאפיינים
--------

אורכו של הצוללן 55-67 ס"מ, מוטת הכנפיים 91-120 ס"מ ומשקלו 1-2.7 ק"ג. הצוללן בעל ראש וצוואר אפורים עם כתם אדמדם בתחתית הצוואר, ממנו קיבל את שמו. העיניים אדומות והמקור ישר ושחור ומותאם לציד דגים. בקצה גופו רגליים קטנות עם קרומי שחייה, העורף לבן מפוספס, הבטן לבנה והכנפיים והזנב אפורים מנומרים. הזכרים יותר גדולים מהנקבות.

הצוללן מצוי בימים, נהרות ואגמים באזורים הארקטיים של אמריקה הצפונית, צפון אירופה וסיביר. בחורפים הצוללנים נודדים דרומה יותר לאורך החופים השונים. 
הצוללן ניזון כמעט לגמרי מדגים אותם הוא חוטף מתחת למים בצלילתו המהירה. האיומים העיקריים של הצוללן הוא משחפים ומשועלי שלג ושועלים אדומים החוטפים ביצים ואפרוחים.

קישורים חיצוניים
----------------

ויקישיתוף מדיה וקבצים בנושא **צוללן אדום-גרון** בוויקישיתוף
* צוללן אדום-גרון, באתר ITIS (באנגלית)
* צוללן אדום-גרון, באתר NCBI (באנגלית)
* צוללן אדום-גרון, באתר Animal Diversity Web (באנגלית)
* צוללן אדום-גרון, באתר האנציקלופדיה של החיים (באנגלית)
* צוללן אדום-גרון, באתר Internet Bird Collection (באנגלית)
* צוללן אדום-גרון, באתר GBIF (באנגלית)

הערות שוליים
------------

1. ↑  צוללן אדום-גרון באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007532202305171
* LCCN: sh92004492
* NDL: 00577561

 |
הרב **אליעזר פאפו** השני (נפטר ו' באייר תרנ"ח, 1898) היה רב בסרייבו ובירושלים במאה ה-19.

קורות חיים
----------

נולד בסרייבו, בנו של שם טוב פאפו. ייתכן שהוא צאצא של הרב אליעזר פאפו, שאותו הוא מרבה לצטט בספריו.

היה מרבני סרייבו ולימד בה תורה. בין תלמידיו היה הרב אברהם רומנו.

בשנות ה-80 של המאה ה-19 עלה לארץ ישראל והתיישב בירושלים. הוא חיבר מספר ספרים, מהם בעברית ומהם בלאדינו. בהקדמה לספריו הוא כותב שחיבר את הספרים ל"תיקון נפשו".

נפטר בירושלים בשנת 1898. בהקדמה לספריו הוא כותב שלא היו לו בנים זכרים, ועל כך הצטער כל ימיו.

כחמש עשרה שנה לאחר מותו, עלה לירושלים תלמידו הרב אברהם רומנו.

ספריו
-----

* אליעזר פאפו (ירושלים), באתר "החכם היומי"
* ****דמשק אליעזר** – בעברית**, באתר היברובוקס
* ****דמשק אליעזר** – בלאדינו**, באתר היברובוקס
* ****אפי זוטרי** – על הלכות פסח**, באתר היברובוקס
* **תפילות על החולים**

קישורים חיצוניים
----------------

כרטיס קבר באתר הר הזיתים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007520940405171
* BnF: cb17865780c (data)
* LCCN: no2015107524
* VIAF: 308263827
* WorldCat (עם VIAF): 308263827

 |
**חוסה לואיס מוראלס נוגאלס** (בספרדית: **José Luis Morales Nogales**; נולד ב-23 ביולי 1987) הוא כדורגלן ספרדי המשחק בעמדת הקשר בויאריאל.

קריירה
------

מוראלס, יליד מדריד, שיחק כדורגל חובבני עוד בשנות ה-20 לחייו בקבוצות פרלה ופואנלברדה, במדיה כבש 20 שערים וסיים עמה במקום השמיני בליגה הרביעית.

ב-1 ביולי 2011 הצטרף ללבאנטה ב'. ב-17 באפריל 2013 חתם לשנתיים בקבוצה הבכירה של המועדון.

מוראלס הושאל לאייבר מליגת המשנה ב-30 ביולי 2013.

הוא שיחק את משחקו הראשון ככדורגלן מקצועי ב־18 באוגוסט בניצחון 2–1 על ריאל חאאן. הוא כבש את השער הראשון שלו ב־27 באוקטובר, בניצחון 2–0 על ברצלונה אתלטיק, וסייע לקבוצה להעפיל ללה ליגה לראשונה בתולדותיה.

לאחר שחזר ללבאנטה, הוא ערך את הופעת הבכורה שלו בלה ליגה ב־30 באוגוסט 2014 בהפסד 3–0 לאתלטיק בילבאו. הוא כבש את השער הראשון שלו בלה ליגה ב־4 באוקטובר, בתיקו 3–3 נגד קבוצתו לשעבר, אייבר.

בעונת 2020/2021 בישל מוראלס 13 שערים, ובנוסף ביסס את עצמו כמלך השערים של לבאנטה בכל הזמנים בליגה הבכירה.

ב-24 ביוני 2022 חתם לשנתיים בויאריאל. ב-13 באוגוסט ערך הופעת בכורה בקבוצה, בניצחון 0–3 על ריאל ואיאדוליד. ב-4 בספטמבר כבש שער ראשון, בניצחון 0–4 על אלצ'ה.

ב-26 בנובמבר 2023 הבקיע שלושער ראשון בקריירה, בניצחון קבוצתו ויאריאל על אוססונה 3-1.

קישורים חיצוניים
----------------

ויקישיתוף מדיה וקבצים בנושא **חוסה לואיס מוראלס נוגאלס** בוויקישיתוף
* חוסה לואיס מוראלס נוגאלס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Levante UD :: Juanma Fernández y José Luis Morales, nuevas incorporaciones para el Levante UD B, web.archive.org, ‏29 באוקטובר 2013
2. ↑  MARCA.com, Morales jugar� cedido en Eibar, MARCA (בספרדית)
3. ↑  Javier Ayuso, Web oficial del Villarreal CF - Comandante groguet, Web oficial del Villarreal CF (ב־European Spanish)
4. ↑  Jamie Kemble, Jose Luis Morales hat-trick sees Villarreal defeat Osasuna in Marcelino’s home opener, 26-11-2023
**בית הקברות פראוברז'נסקי היהודי** (ברוסית: **Преображенское еврейское кладбище**) הוא בית קברות יהודי בסנקט פטרבורג.

שטחו הוא 27.4 הקטארים. קיים מאז 1875.

היסטוריית המקום
---------------

בית הקברות הוקם ארבע שנים לאחר הצו של אלכסנדר השני בדבר הקמת בית הקברות פראוברז'נסקי כאחת משלוש חלקות למאמיני דתות אחרות (מן הדת הנוצרית האורתודוקסית) ב-1875. באותה השנה הוקם גם בית טהרה מעץ במקום שהחליף בית טהרה שהיה קיים בבית הקברות של וולקובו מאז 1802 אז התיר הקיסר אלכסנדר ה-1 קבורה יהודית במקום.

הגבול בין בית הקברות היהודי לבין בית הקברות המרכזי עבר בקו הרכבת על שמו של הקיסר ניקולאי ובתחילת המאה העשרים הם הופרדו מנהלתית לפי הקו הזה.

שמו של בית הקברות בא מן הכנסייה הסמוכה לו. בית הקברות פראוברז'נסקי המקורי שינה את שמו בתקופה הסובייטית לבית הקברות לזכר הקורבנות של יום ראשון העקוב מדם (1905).

בית הטהרה מעץ הוחלף ב-1912 בבית הטהרה מלבנים שאבן הפינה שלו הוצבה ב-1908 על סמך החלטת ועד בית הכנסת הכוראלי של סנט-פטרבורג מכספי הקהילה שהתפללה בו ומכספיה של משפחת גינצבורג. הפרויקט האדריכלי ההתחלתי שלו סורטט על ידי יעקב גבירץ שגם תכנן מערכת מבנים ובית לצמחים טרופיים בשטחו. מי שעשה את הפרויקט הביצועי של בית הטהרה היה סרגיי גינגר.

בהמשך הוקמו בית מגורים לרב הקבוע של המקום, גדרות סביב בית הקברות. בית הקברות נוקה בניקיונות ימי ראשון (ווסקרסניק) שנתיים,

בתקופה לאחר ברית המועצות המקום סבל מפעולות השחתה וביזה. כעת מבוצעות פעולות שיקום במקום.

האנשים המפורסמים הקבורים במקום
------------------------------

* מרק אנטוקולסקי
* אליעזר ברמן
* אברהם אליהו הרכבי
* יולי גסן
* דוד גינצבורג
* מנחם מנדל גלוסקין
* דוד טבל קצנלנבוגן
* יהודה לייב קצנלסון
* אברהם לובנוב
* שמואל פוליאקוב
* אלכסנדר הלוי צדרבוים

כמו כן בשטח שנקרא "השטח הקומוניסטי" יש שני קברי אחים:

* ימאיים של הצי הבלטי שנהרגו במהלך מלחמת העולם השנייה
* תושבי לנינגרד שמתו במצור על עירם

קישורים חיצוניים
----------------

ויקישיתוף מדיה וקבצים בנושא **בית הקברות פראוברז'נסקי היהודי** בוויקישיתוף
* 

* אתר האינטרנט הרשמי של בית הקברות פראוברז'נסקי היהודי (ברוסית ובאנגלית)
**יאיר בן דוד** הוא דוקטור לפסיכולוגיה, סופר ומרצה לתחום הפסיכולוגיה של המוסר.

ביוגרפיה
--------

נולד במושב קשת ברמת הגולן. בן לחיים בן דוד, פרופ׳ לארכאולוגיה, וחנה בן דוד, מורה למתמטיקה. לבן דוד שישה אחים ואחיות.

לאחר שחרורו מצה"ל, החל בלימודי תואר ראשון לפסיכולוגיה באוניברסיטה העברית בירושלים, ולאחר מכן המשיך ללימודי תואר שני ודוקטורט באוניברסיטת תל אביב (במסגרתו כתב תזה בנושא 'דיבור פנימי וחשיבה באמצעות שפה') ולפוסט דוקטורט באוניברסית חיפה ובאוניברסיטה הפתוחה.

בן דוד כתב שני ספרים. הראשון 'איך להיות טוב – מדריך מקוצר לפסיכולוגיה של המוסר' בהוצאת 'כנרת זמורה דביר'. הספר סוקר את האופן שבו בני אדם מקבלים החלטות מוסריות ופותרים דילמות מוסריות, וכן את המניעים הפסיכולוגיים מאחורי ההחלטות המוסריות של בני אדם. הספר עוסק בהשפעת גורמים שונים כמו הרגש, ההיגיון, הדת, המגדר, והעמדה הפוליטית על המוסר האנושי, ובכך מספק סקירה על התחום של ״הפסיכולוגיה של המוסר״.

ספרו השני 'איך להיות רע – מבט אחר על מוסר ונורמות חברתיות', בהוצאת 'כנרת זמורה דביר', הוא ספר המשך לספרו הראשון. הספר בוחן נורמות ודפוסי התנהגות שנתפסים ונחשבים בחברות ובתרבויות שונות כטובים, ושואל את השאלה עד כמה הם באמת תורמים לחברה וליחיד, ומאלו דפוסי התנהגות וכללי חיים כדאי וראוי להיפטר. בנוסף, הספר עוסק בהבדל בין מוסר לריצוי, בהבדל בין מוסר לבין מוסרנות וצדקנות ובהשפעת הרשת החברתית על המוסר האנושי.

בן דוד כותב באתרים שונים, לרבות בלוג באתר 'הארץ' בשם 'מידה טובה' העוסק בפסיכולוגיה של המוסר, וכתב טור באתר ynet העוסק גם הוא בתחום המוסר היומיומי. בן דוד גם מנחה פודקאסט בנושא, בשם 'מדברים על מוסר'.

בין השנים 2010–2022, הרצה באוניברסיטת חיפה ובאוניברסיטת תל אביב.

מתגורר בתל אביב, רווק.

קישורים חיצוניים
----------------

* אתר למנויים בלבד ינון ירוס, "איך להיות טוב": ספר מהנה וקליל על הערכים שמנחים אותנו, באתר הארץ, 8 באוקטובר 2020
* יקי הפשטיין, ‏"התקשורת מפמפמת זעם מוסרי כדי לקבל מחיאות כפיים", בעיתון מקור ראשון, 19 באוגוסט 2020
* יאיר בן דוד, ‏אולי אם תתאמצו פחות להיות "טובים", זה ישתלם, באתר ‏מאקו‏, 16 בנובמבר 2022
* נגה שביט-רז, רוע הכרחי: למה חשוב לדעת להיות רעים?, באתר ynet, 22 באוגוסט 2023
* ראיון עם ד"ר יאיר בן דוד - על הספר "איך להיות טוב". באתר YouTbe
* גלי צה"ל - ראיון עם ד"ר יאיר בן דוד על הספר "איך להיות טוב" - חלק ב'. בילוי היום. באתר YouTube
* "איך להיות טוב". רשת ב'. בחצי היום. ראיון עם ד"ר יאיר בן דוד, באתר YouTube

הערות שוליים
------------

1. ↑  איך להיות טוב – יאיר בן דוד, באתר כנרת זמורה
2. ↑  איך להיות רע – מבט אחר על מוסר ונורמות חברתיות, באתר עברית
3. ↑  מידה טובה – חדשות, ידיעות מהארץ והעולם, באתר הארץ
4. ↑  יאיר בן דוד, באתר ynet
5. ↑  מדברים על מוסר, באתר ספוטיפיי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007933344805171
* GND: 1256524174
* VIAF: 1158306832606400665
* WorldCat (עם VIAF): 1158306832606400665

 |
הרב **נתן במברגר** (כ"א בשבט תר"ב, 1 בפברואר 1824 - כ"ח בניסן תרע"ט, 27 באפריל 1919) היה רבה הראשי של וירצבורג וגליל בוואריה.

תולדות חייו
-----------

במברגר נולד בווירצבורג בכ"א בשבט תר"ב לרבי יצחק דב במברגר.

בשנת תר"ל נשא לאשה את חנה בת יוסף פרלשטיין מקופנהגן להם נולדו 12 ילדים.

לאחר שנפטר אביו בשנת תרל"ט כיהן בתחילה כשנה בתפקיד זמני כרב העיר וראש בית המדרש למורים. לאחר כשנה בג' סיון תר"מ נערכו בחירות בהם זכה ברוב קולות נגד ד"ר מרדכי קורף, אולם הוועד שנוהל על ידי מתנגדיו פסלו ארבעים קולות מצידו ובכך החל דיונים בפני הממשלה שבסופו של דבר אישרה לבמברגר להמשיך בתפקיד. המאבק נגדו היה בעיקר מצד הרפורמים והמשיך שנים עד שנת תרמ"ו אז הוכתר במברגר רשמית על ידי הממשלה לרב העיר וירצבורג והמחוז לכל ימי חייו.

במברגר פעל רבות עבור אנשי ארץ ישראל ועמד בקשר אישי עם הרב יוסף חיים זוננפלד והרב אברהם יצחק הכהן קוק (הרב במברגר היה זה שחילץ את הראי"ה ממאסרו בתחילת מלחמת העולם הראשונה, ואירח אותו בביתו עד שעבר הרב קוק לשווייץ). במשך שנות כהונתו אסף 2,475,000 מארקים גרמניים של ימיו עבור מוסדות חשובים בארץ ישראל כבית החולים שערי צדק ועוד, והיה מפרסם בקביעות רשימות התורמים מדרום גרמניה.

הרב במברגר היה במרכז מאבקים בין קהילתו לרפורמים בעניינים הלכתיים שונים ביניהם קבורת אנשים שצוו לשרוף את גופם, הימום בהמות קודם שחיטתן, עשיית תנאי בקידושין. 

הרב במברגר היה רוכש ספרים רבים ומעריכים שספרייתו התורנית הייתה הגדולה ביותר בגרמניה בימיו.

נפטר מהתקף לב בכ"ח בניסן תרע"ט, ונקבר בבית העלמין בהוכברג פרבר וירצבורג.

חיבוריו
-------

* **לקוטי הלוי** - מנהגי ק"ק ווירצבורג, ברלין תרס"ז.
* **פקודת הלוים** - הגהות על חידושי הרא"ה למסכת תענית, מיינץ תרל"ד.

קישורים חיצוניים
----------------

* ספרו לקוטי הלוי, באתר היברובוקס
* ספרו פקדת הלוים, באתר היברובוקס
* באמברגר, נתן בן יצחק דוב הלוי, **ליקוטי הלוי**, ברלין תרס"ז, באתר אוצר החכמה
* קהילת ווירצבורג, באתר יד ושם
* נתן בן יצחק דוב במברגר (1842-1919), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007308673105171
* GND: 125988532
* ISNI: 0000 0000 7267 0485
* LCCN: no2006120394
* NTA: 141874562
* VIAF: 36682043
* WorldCat: lccn-no2006120394

 |
**תנחום אבגר** (23 ביוני 1946 – 26 בספטמבר 2015) היה משורר, עורך, מגיה ונקדן ישראלי.

ביוגרפיה ויצירה
---------------

אבגר נולד בקרלובי וארי שבצ'כוסלובקיה, עלה לישראל בגיל שלוש וגדל ברמת גן.

החל לכתוב בשנות השישים, פרסם שלושה קובצי שירים בסוף שנות השבעים ותחילת שנות השמונים, ולאחר הפסקה ארוכה, פרסם בשנת 2014 קובץ ובו שירים חדשים לצד שירים מחודשים. כמו כן פרסם לאורך השנים כמה סיפורים קצרים שראו אור בכתבי העת "כרמל" ו"קשת החדשה".

ספרו הראשון, "ירוק מעצלותי" ראה אור בשנת 1979. יצירתו שזורה הומור דק ומודעותו הלשונית מפותחת, מפתיעה ופרובוקטיבית. מאחורי סתמיותו המדומה של הביטוי מסתתרת מעין תוקפנות. שיריו בנויים על תחכום, ולא מסתמכים רק על הבעה רגשית.

שני קווים מקבילים עוברים לסירוגין בשיריו. קו אחד הוא של האני השר - הגבר, והקו השני הוא מצבה של האישה. האופטימיות והעוצמה שייכים לאישה, שהיא האקטיבית והחושנית, ואילו רוחו של הגבר מאוימת וחסרת מנוחה, פסיבית ומסתייגת. שני הקווים כאילו משלימים זה את זה.

אבגר נפטר בכפר סבא בספטמבר 2015 לאחר מאבק במחלה קשה, בגיל 69. הותיר אחריו אישה, בת מנישואים קודמים, ושלושה נכדים. לבקשתו נקבר בבית העלמין האזרחי מנוחה נכונה כפר סבא.

במאי 2022 נערך ערב שירה לכבודו של אבגר ונדונה בו שירתו. מבקרים ואוהבי שירתו התכנסו בערב זה, וביניהם המשוררים מרדכי גלדמן, ישראל בר כוכב, אלי הירש ודוד (ניאו) בוחבוט, שהעלו דברים לזכרו ודנו בפשטות המתוחכמת והמעודנת של שירתו ובדיוק בלשון וברגש. זוהי שירה שכתובה במעין טון דיבורי, אך הדיבור הוא בעצם סוג של שירה צרופה. מנחם בן כתב על אבגר, שהוא "משורר מבריק, בעל הומור נדיר ועברית יפהפייה ונדירה".

ספריו
-----

* **ירוק מעצלותי: שירים**, תל אביב: אורלית תשל"ט 1979
* **רחב: שירים**, תל אביב: ספרית פועלים תשמ"ד 1983
* **החום המיוחס**, רמת גן: סדרת חלומות 1985
* **הימים היו יפים מאיתנו**, רעננה: אבן חושן 2014

קישורים חיצוניים
----------------

* פרסומיו של תנחום אבגר בספרייה הלאומית (כולל עריכות)
* תנחום אבגר, **לקסיקון הספרות העברית החדשה**
* תנחום אבגר, **לקסיקון הקשרים לספרות ישראלית**
* אלי הירש, תנחום אבגר, הימים היו יפים מאיתנו, ידיעות אחרונות, "7 לילות", 7 בנובמבר 2014, באתר של הירש
* אתר למנויים בלבד דוד בוחבוט, תנחום אבגר מוכיח כמה מעמיקה היא הפשטות, באתר הארץ, 14 באוקטובר 2014
* גילי איזיקוביץ, מת המשורר והנקדן תנחום אבגר, באתר הארץ, 26 בספטמבר 2015
* חגית בת-אליעזר, רשימה על ספר השירים "הימים היו יפים מאתנו", במגזין ספרות "קורא בספרים", 24 במאי 2015

הערות שוליים
------------

1. ↑  תנחום אבגר באתר billiongraves
2. ↑  לאורה ריינגולד, תנחום אבגר, לקסיקון הקשרים לספרות ישראלית
3. ↑  ישראל בר כוכב, נערת הדובדבנים המרירה, מעריב, 30 באוקטובר 1987
4. ↑  גילי איזיקוביץ, מת המשורר והנקדן תנחום אבגר, באתר הארץ, 26 בספטמבר 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007277191105171
* BnF: cb16991459d (data)
* ISNI: 0000 0000 6693 7008
* LCCN: n84072710
* VIAF: 6331731
* WorldCat: lccn-n84072710

 |
**הוואלס במי מינור** הוא ואלס לפסנתר מאת פרדריק שופן. הוא הולחן בסביבות 1830 ופורסם במאי 1851.

זה היה הוואלס הראשון של שופן אשר פורסם לאחר מותו ולא קיבל מספר אופוס. זה מופיע בקטלוג של בראון כ-B.56, בקטלוג של קובילנסקה כ-KK IVa/15, ובחומינסקי כ-P1/15. הוא הולחן זמן קצר לפני עזיבת שופן את פולין בגיל 20. אף על פי שזהו הוואלס האחרון (הארבע עשר) במהדורות הישנות יותר של שופן (וואלסים אחרים נכללים במהדורות מאוחרות יותר), טוענים כי הוואלס שהולחן לפני כל הוואלסים שפורסמו בחייו של שופן.

בביצוע טיפוסי, הוואלס נמשך קצת פחות משלוש דקות.

מבנה
----

ואלס מינור זה בנוי בצורת רונדו "מבוא – A – B – A – B – A – C – A'– קודה". ה-"C" נמצא ב-E מז'ור עם אפנון זמני למין G- חד.

קישורים חיצוניים
----------------

* הוואלס, באתר פרויקט ספריית התווים הבינלאומי
* ואלס במי מינור, בביצוע 2009 recital in Oslo, סרטון באתר יוטיוב, Iskra Mantcheva
* "Waltz in E minor, Op. posth". Fryderyk Chopin Institute.

הערות שוליים
------------

1. ↑  Szulc, Tad (1998). *Chopin in Paris: The Life and Times of the Romantic Composer*. New York: Scribner. p. 416. ISBN 0684824582.
2. 1 2  ואלס במי מינור, באתר AllMusic

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 09560144-c191-3973-b247-be43f7c308c2

 |
העמק בין שתי הפסגות התאומות, הפיטון הקטן והפיטון הגדול, הוא אתר מורשת עולמית של אונסק"ו.
ל**סנט לוסיה**, אי באיים הקריביים, ישנה תעשיית תיירות גדולה יחסית, וזו מושכת אליה מעל ל-350,000 תיירים בשנה. בשל שטח הקרקע הקטן של המדינה, רוב הקידום הממשלתי מבוצע על ידי רשות התיירות של סנט לוסיה, בראשות היו"ר אגנס פרנסיס.

תעשיית התיירות
--------------

הר פטי פיטון.
מפל המים טוראיל בסנט לוסיה.
ענף התיירות בסנט לוסיה חיוני במיוחד, כיוון שמתמודד על המיקום הגבוה ביותר בתעשייה מבחינה כלכלית, לאחר תעשיית הבננות, ועשוי לזכות בו בעתיד. סנט לוסיה נוטה להיות פופולרית בשל מזג האוויר הטרופי שלה, חופיה ואתרי הנופש שלה.

### אטרקציות נוספות

על אף שהרוב המכריע של התיירים נמשך להפלגות ולחופים, אטרקציות אחרות במדינה לוקחות גם הן חלק חשוב בהתפתחות ושגשוג הענף, ביניהן:

* **הפיטונס** -  שני תקעים געשיים היוצאים ישירות מן הים שגובהם יותר מ-700 מ', אשר נבחרו כאתר מורשת עולמית על ידי אונסק"ו.
* **סופלור ספרינגס** - הר הגעש בסגנון דרייב-אין היחיד מסוגו בעולם, הממוקם בסופרייר.
* **הגן הבוטני בסנט לוסיה** - הגן הבוטני מכיל מגוון רחב של מיני צמחים. אטרקציה עיקרית בו הוא מפל הגופרית.
* **אוור פאנט סנטר** - המרכז הראשון מסוגו שנפתח. ממוקם בלה פלייס קרנייג', קסטריז.
* מעבר לאלו, ניתן ליהנות מסיורים, פעילויות, טיולים ואטרקציות רבות אחריות, כגון זיפלינינג, שנורקלינג, טיולים רגליים ודייג.

ערים תיירותיות
--------------

בירת סנט לוסיה, קסטריז.
הערים ומוקדי התיירות העיקריים אליהם תיירים נמשכים כוללים את:

* קסטריז
* סופרייר
* מפרץ מריגוט
* גרו איסלט
* צ'ויסיול

קישורים חיצוניים
----------------

ויקישיתוף מדיה וקבצים בנושא **תיירות בסנט לוסיה** בוויקישיתוף
* מועצת התיירות של סנט לוסיה

הערות שוליים
------------

1. ↑  "TNT Vacations Overview of Saint Lucia". נבדק ב-2007-05-19.
2. ↑  "Soufrière Travel Guide". אורכב מ-המקור ב-2007-09-30. נבדק ב-2007-05-19.
**בלה שטיינר** (בהונגרית: **Steiner Béla**;‏ בורושבש, 3 בנובמבר 1893 – בודפשט, 27 באפריל 1972) היה דוקטור לרפואה (MD) רופא ילדים, פרופסור באוניברסיטה, קנדידט ("דוקטורט קטן" .CSc דומה ל-PHD) במדעי הרפואה (1953).

קורות חייו
----------

בלה שטיינר נולד במשפחה יהודית כבנם של שמואל שטיינר ושל מתילד קליין. הוא סיים את בית הספר התיכון בארד, ולאחר מכן המשיך את לימודיו בקולוז'וואר ובאוניברסיטת בודפשט (שמה היום אוניברסיטת אטווש לוראנד), שם קיבל תואר ברפואה ב-1918. משנת 1919 היה מתמחה ללא שכר במרפאת הילדים של בודפשט בניהולו של יאנוש בוקאי, ומשנת 1924 היה רופא מומחה ומרצה. בינתיים, שהה שישה חודשים במרפאת הילדים שאריטה בברלין אצל הפרופסור אדלברט צ'רני. בשנת 1930, מונה לרופא ב"בית החולים לילדים ברודי ז'יגמונד ואדל". שלוש שנים לאחר מכן הפך לרופא הראשי והמנהל של המחלקה הפנימית בבית החולים. אין מידע לגבי קורותיו בשואה, אך אחרי מלחמת העולם השנייה בשנת 1946 הוא קיבל הסמכה פרטית (לא חלק מהסגל) כמרצה בכיר להוראה בפקולטה לרפואה של אוניברסיטת פאזמאן פטר (שמו הקודם של אוניברסיטת אטווש לוראנד), בתחום "הפתולוגיה והרפואה של שחפת תינוקות וילדים". לאחר המלחמה, הוא הפך גם לרופא הראשי של מחלקת הילדים בבית החולים הממלכתי ברחוב סאבולץ' (עד 1951 (עד להלאמה) היה בית החולים היהודי של הקהילה היהודית של פשט). משנת 1956 עבד במחלקת הילדים של המכון להכשרה רפואית כרופא ראשי ולאחר מכן כראש מחלקה. משנת 1960 מונה לפרופסור חבר באוניברסיטה, משנת 1964 היה פרופסור מלא במחלקה לרפואת ילדים של האוניברסיטה. הוא טיפל ב: מחלות זיהומיות, לידות מוקדמות, גידול בבלוטת האצטרובל, דלקת קרום המוח בילדים, מחלות ריאות ועוד. הוא היה חבר הנשיאות של איגוד רופאי הילדים ההונגרים.

אשתו הייתה אילונה רייניץ, בתם של מאיר רייניץ ושל תרזיה רוזנפלד. הם נישאו ב-25 בפברואר 1925 בבודפשט.

עבודותו העיקרית
---------------

* *Über den Zuckergehalt des Liquor Cerebrospirnalis* (Jahrbuch für Kinderheilkunde, 1923)

פרסים והוקרה
------------

* עיטור מסדר הכשרון של העמל דרג זהב (1969)
* מדליית הזיכרון של יאנוש בוקאי (1970)

לקריאה נוספת
------------

* Adatai a Petőfi Irodalmi Múzeum katalógusában (נתוניו בקטלוג המוזיאון הספרותי פטפי)
* Gerlóczy Béla (1972-12-17). "Steiner Béla". *Orvosi Hetilap*. Budapest. **113** (51): 3092–3093. נבדק ב-2021-04-14. (דרוש מינוי)
* Magyar életrajzi lexikon III: Kiegészítő kötet (A–Z). Főszerk. Kenyeres Ágnes. Budapest: Akadémiai. 1981. ISBN 963-05-2500-3 (לקסיקון ביוגרפי הונגרי. עורכת ראשית אגנש קניירש)
* Magyar orvoséletrajzi lexikon. Összeáll. Kapronczay Károly–Közrem. Tóth Magda. Budapest: Mundus Magyar Egyetemi Kiadó. 2004. ISBN 963-950-132-8 (לקסיקון ביוגרפי של רופאים הונגרים)

הערות שוליים
------------

1. ↑  "Halotti bejegyzése a Budapest V. kerületi állami halotti akv. 120/1972. folyószáma alatt". נבדק ב-2021-04-14.
2. ↑  "Kinevezések (rendelő-orvos)". *Budapesti Orvosi Újság*. 1930-01-02. p. 31. נבדק ב-2021-04-14.
3. ↑  "Betöltötték a zsídókórházi orvosi állásokat". *Magyar Hírlap*. 1933-10-31. p. 8. נבדק ב-2021-04-14.
4. ↑  "Házasságkötési bejegyzése a Budapest IV. kerületi (belvárosi) polgári házassági akv. 51/1925. folyószáma alatt". נבדק ב-2021-04-14.
**גרשון מן (מינקוב)** (28 באפריל 1907 - 17 ביולי 1994) היה מנהל בנק הפועלים בראשון לציון, כיהן כראש עיריית ראשון לציון בשנים 1955–1956 והיה מנהל הארכיון ההיסטורי של ראשון לציון אשר היווה את הבסיס למוזיאון של העיר.

ביוגרפיה
--------

רחוב "גרשון מן" בראשון לציון
גרשון מן (גוטמן מינקוב) נולד ליעקב ורשה מינקוב במינסק, האימפריה הרוסית (כיום בלארוס). בשנת 1925, מינקוב עלה לארץ ישראל וגר בגדרה למשך שלוש שנים, שם עבד בחקלאות. לאחר מכן, עבר לאזור השרון, שם התמנה לאחד ממפקדי ההגנה. בעקבות מאורעות תרפ"ט, גרשון הגיע לראשון לציון, תחילה כפועל ובהמשך כמנהל.

הוא השתתף כנציג במספר וועדות של מפא"י וההסתדרות. מינקוב נמנה עם מייסדי ה-"פועל", כיהן כמזכיר מועצת הפועלים בראשון לציון, והיה מראשי המשלחת לאולימפיאדת הפועלים באנטוורפן בשנת 1937. כפעיל בארגון "ההגנה", נעצר על ידי הבריטים, נכלא בכלא יפו וגורש לקיבוץ דפנה. בשנת 1941, בזמן מלחמת העולם השנייה, התנדב מינקוב לחיל הרגלים של הצבא הבריטי. עם גמר המלחמה, שהה בשליחות הבריגדה היהודית במחנות, עם שארית הפליטה, באוסטריה ובגרמניה.

עם שובו לראשון לציון, ייסד את קואופרטיב "הכוח". בתקופת מלחמת השחרור גויס לסוכנות היהודית, למדור שארגן את השיירות לירושלים. לאחר המלחמה התמנה למנהל "קופת מלווה" שהפכה לבנק הפועלים וכיהן כמנהל הבנק במשך 23 שנים. בשנים 1955–1956, מינקוב כיהן כראש עיריית ראשון לציון. בתקופת כהונתו קרו הדברים הבאים:

* סודר הביוב בשיכון המזרח.
* נחפרה באר מיוחדת.
* נבנתה בריכה להזרמת מים לכפר אריה.
* נסתיימה בנייתו של המבנה החדש של הגימנסיה העירונית.

עם פרישתו לגמלאות, ביולי 1972, נתמנה על ידי ראש עיריית ראשון לציון באותה תקופה, חנניה גיבשטיין, למנהל הארכיון ההיסטורי של ראשון לציון, ארכיון שהיווה את הבסיס למוזיאון ההיסטורי. כאות תודה הוסב שם הארכיון על שמו.

לגרשון מן ולאשתו לאה נולדו 2 בנות: תמר (מן) סוברן, פרופסורית לבלשנות, ונעמה מן (רוטמן).

מן נפטר ב־1994 בגיל 87 ונקבר בבית העלמין גני אסתר שבראשון לציון.

הערות שוליים
------------

1. 1 2 3  גרשון מן (מיניקוב), באתר עריית ראשון לציון
2. ↑  ארכיון עיריית ראשון לציון
3. 1 2 3  אלבום המשפחות של עיריית ראשון לציון

| ראשי המועצה המקומית ועיריית ראשון לציון  |
| --- |
| 

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **כמועצה מקומית** | מנשה מאירוביץ | דב חביב לובמן | שמואל אוסטשינסקי | מנשה מאירוביץ | יחיאל טרכטנברג | יעקב פרימן | מיכאל לוין | זרובבל חביב | אליקום אוסטשינסקי |
| 1922 | 1923–1925 | 1926–1927 | 1928–1931 | 1932 | 1933–1936 | 1936–1939 | 1939–1946 | 1946–1950 |
|  |
| **כעירייה** | אליקום אוסטשינסקי | אריה שפטל | משה גבין | גרשון מן | חנה לוין | נעם לאונר | חנניה גיבשטיין | מאיר ניצן | דב צור | רז קינסטליך |
| 1950–1951 | 1951–1952, 1960–1962,  1965–1969 | 1952–1955 | 1955–1956 | 1956–1960 | 1962–1965 | 1969–1983 | 1983–2008 | 2008–2018 | 2018–מכהן |

 |